b"\n_START_ARTICLE_\nWinnipeg Jets\n_START_SECTION_\nHist\xc3\xb2ria\n_START_PARAGRAPH_\nAbans de la creaci\xc3\xb3 d'aquesta franqu\xc3\xadcia, la ciutat de Winnipeg va estar representada en les lligues professionals pels Winnipeg Jets. L'equip es va crear el 1972 com un dels 12 primers participants de la World Hoquey Association, lliga que aspirava a competir amb la National Hockey League. Durant la breu exist\xc3\xa8ncia d'aquest torneig, els Jets van ser un dels clubs m\xc3\xa9s potents, amb tres lligues (1976, 1978 i 1979) i dos subcampionats (1973 i 1977). A m\xc3\xa9s, va destacar per ser un dels primers clubs nord-americans a rastrejar el mercat europeu._NEWLINE_El 1979 la WHA va ser absorbida per l'NHL. La lliga nacional va acceptar a quatre clubs de l'extint campionat, entre ells Winnipeg Jets, a partir de la temporada 1979/80. En els seus primers anys Winnipeg no es va adaptar b\xc3\xa9 al torneig, i va finalitzar en les \xc3\xbaltimes posicions. No obstant aix\xc3\xb2, la seva situaci\xc3\xb3 va millorar amb l'arribada de jugadors com Dale Hawerchuk o el finland\xc3\xa8s Teemu Selanne._NEWLINE_En els anys 1990 la feblesa del d\xc3\xb2lar canadenc va afectar a l'economia dels equips d'aquest pa\xc3\xads, entre ells Winnipeg. Malgrat el fort suport de tota la prov\xc3\xadncia de Manitoba, el mercat de Winnipeg era un dels m\xc3\xa9s petits, i l'inter\xc3\xa8s de la lliga per expandir-se a nous mercats com el sud dels Estats Units es va posar en contra seva. Finalment, la franqu\xc3\xadcia va ser venuda el 1996 a un grup inversor d'Arizona, que la va traslladar a Phoenix per crear els Phoenix Coyotes. El principal equip de la ciutat va passar a ser Manitoba Moose, que jugava a l'American Hockey League, una de les lligues menors de l'NHL."